Úradný vestník 226 E , 15/09/2005 S. 0359 - 0361



P6_TA(2004)0113 Situácia na východe Konžskej demokratickej republiky Uznesenie Európskeho parlamentu o situácii v Konžskej demokratickej republike Európsky parlament, - so zreteľom na článok 115 ods. 5 rokovacieho poriadku, A. so zreteľom na slávnostné záväzky, prijaté počas Konferencie OSN o Veľkých afrických jazerách, ktorá sa konala v Dar es Salaam za účasti šestnástich vedúcich predstaviteľov afrických štátov, B. keďže sotva týždeň po skončení tejto konferencie rwandské oddiely už po tretí raz počas desiatich rokov vstúpili na územie Konžskej demokratickej republiky (KDR), C. keďže v dôsledku obnovenia vojenských útokov je civilné obyvateľstvo východnej časti KDR obeťou vojnových zločinov a každodenného vážneho porušovania ľudských práv; keďže Parlament je šokovaný sexuálnym násilím a znásilneniami, ktoré sa používajú ako vojenská zbraň voči konžským ženám a keďže väčšina obetí nemá prístup k zdravotnej starostlivosti, ktorú si vyžaduje ich stav, D. šokovaný správami o znásilneniach, pedofílii a ostatných násilných činoch, ktoré páchajú na civilnom obyvateľstve niektorí členovia vojenského a občianskeho personálu misie OSN v KDR, E. keďže KDR bojuje o to, aby sa zotavila z devastujúceho šesťročného konfliktu, ktorý spôsobil smrť troch miliónov ľudí a ktorý naďalej destabilizuje strednú Afriku a zapríčiňuje nesmierne utrpenie civilného obyvateľstva, F. keďže KDR sa nachádza v nanajvýš citlivej prechodnej fáze s ťažkou úlohou vytvoriť životaschopné inštitúcie a zdôrazňujúc, že pre úspech prechodného obdobia je potrebná spolupráca všetkých zúčastnených strán, G. keďže prítomnosť rwandských ozbrojených síl, závislých na moci, ktorá padla v roku 1994, slúži už desať rokov ako zámienka pre prítomnosť oddielov súčasnej rwandskej moci v KDR, H. keďže medzinárodné spoločenstvo podcenilo potrebný postup voči oddielom Interahamwe a ex-FAR (Rwandské ozbrojené sily), I. keďže správa vyšetrovacieho výboru OSN z augusta 2004 poukazuje na úlohu Rwandy pri podpore a vyzbrojovaní povstaleckých síl bojujúcich s vládou KDR, najmä tých, ktoré v júni 2004 okupovali mesto Bukavu, ako aj pri uskladnení zbraní rwandských síl v Kivu, J. keďže do augusta 2003 sa podľa odhadov OSN v dôsledku ozbrojeného konfliktu vo vnútri krajiny presídlilo 3400000 konžanov, väčšina vo východnej časti krajiny, K. so zreteľom na vôľu Africkej únie aktívnejšie sa zúčastňovať na odzbrojovaní ilegálnych ozbrojených skupín, najmä rwandských, pôsobiacich na východe KDR, L. keďže podľa správy Bezpečnostnej rady OSN do KDR cez hranice naďalej prúdia ilegálne zbrane, M. keďže je viac než inokedy nevyhnutné odzbrojiť ozbrojené skupiny pôsobiace sa na území KDR v súlade s dohodou z Lusaky z roku 1999 a dohodou z Pretórie z roku 2002, N. keďže v oblasti Ituri a provinciách severného a južného Kivu stále nie je mier a pretrvávajúca ilegálna ťažba prírodných zdrojov naďalej podnecuje konflikt, 1. odsudzuje jednostrannú vojenskú akciu Rwandy a žiada okamžité a bezpodmienečné stiahnutie jej oddielov z územia KDR; 2. domnieva sa, že táto jednostranná akcia môže mať vážne dôsledky na mierový proces a stabilitu v oblasti Veľkých jazier; zdôrazňuje, že všetky prijaté záväzky musia byť rešpektované; 3. vyzýva rwandskú vládu, aby rešpektovala územnú celistvosť KDR a vyzýva všetky strany konfliktu, aby rešpektovali a dodržiavali mierové zmluvy z roku 2003 a rezolúcie Bezpečnostnej rady OSN; 4. zdôrazňuje, že počas Medzinárodnej konferencie o mieri a bezpečnosti v oblasti Veľkých jazier, ktorá sa konala 20. novembra 2004 v Dar Es Salaam (Tanzánia), sa vedúci predstavitelia štátov zaviazali ukončiť konflikty v oblasti; 5. dôrazne odsudzuje sexuálne násilie a veľký počet znásilnení spáchaných v KDR ozbrojenými skupinami a niektorými členmi vojenského a civilného personálu misie OSN v Kongu; 6. vyzýva vládu KDR, aby zaviedla lekársky núdzový program pre obete sexuálneho násilia vo východnej časti KDR; 7. vyzýva vládu KDR, aby v rámci obnovy právneho štátu predviedla pred súd všetkých jednotlivcov zodpovedných za násilné činy; 8. víta rozhodnutie OSN o začatí vyšetrovania násilných sexuálnych činov spáchaných na ženách a vyzýva na suspendovanie zúčastnených osôb, pokým nebudú známe výsledky vyšetrovania; 9. vyzýva Radu na prijatie všetkých opatrení na pomoc Africkej únii potrebných na to, aby mohla spolu s misiou OSN v Kongu a pod mandátom OSN zorganizovať odzbrojovanie ilegálnych ozbrojených skupín na území KDR, najmä skupín závislých na bývalom rwandskom režime (Interahamwe a ex-FAR); 10. dúfa, že ozbrojené sily členských štátov Európskej únie sa aktívne zúčastnia na vytváraní mierových síl Africkej únie a konžskej zjednotenej národnej armády; 11. naliehavo žiada Radu o zváženie novej misie Európskej únie v KDR podľa vzoru operácie ARTEMIS na účel zvýšenia bezpečnosti východnej časti krajiny, najmä v pohraničnej zóne medzi Rwandou a KDR; 12. vyzýva na rešpektovanie zbrojného embarga a na zavedenie mechanizmu na kontrolu medzinárodných a vnútroštátnych prepráv zbraní; 13. vyzýva Bezpečnostnú radu OSN na uvalenie sankcií (obmedzenia slobody pohybu, zmrazenie bankových účtov) na osoby, ktorým bola dokázaná účasť na drancovaní zdrojov ako aj na každú osobu, ktorá svojou činnosťou ohrozuje mierový proces; 14. vyzýva na rešpektovanie časového plánu volieb tak, aby mohli občania KDR slobodne a demokraticky zvoliť svojich vedúcich predstaviteľov; 15. poveruje svojho predsedu, aby toto uznesenie postúpil Africkej únii, vládam KDR a Rwandy, generálnemu tajomníkovi OSN a Rade Európskej únie. --------------------------------------------------